陳情表

《陳情表》，西晋李密所著，是他写给晉武帝的奏章。文章敘述祖母撫育自己的大恩，以及自己應該報養祖母的大義；除了感謝朝廷的知遇之恩以外，又傾訴自己不能從命的苦衷，真情流露，委婉暢達。該文被認定為中国文学史上抒情文的代表作之一，在《文章軌範》中，有「讀李密《陳情表》不墮淚者不孝」的说法。

全文
陈情表
西晋·李密西晋·李密〔魏晋〕

　　臣密言：臣以险衅，夙遭闵凶。生孩六月，慈父见背；行年四岁，舅夺母志。祖母刘愍臣孤弱，躬亲抚养。臣少多疾病，九岁不行，零丁孤苦，至于成立。既无伯叔，终鲜兄弟，门衰祚薄，晚有儿息。外无期功强近之亲，内无应门五尺之僮，茕茕孑立，形影相吊。而刘夙婴疾病，常在床蓐，臣侍汤药，未曾废离。(愍 一作：悯；孑立 一作：独立)

　　逮奉圣朝，沐浴清化。前太守臣逵察臣孝廉；后刺史臣荣举臣秀才。臣以供养无主，辞不赴命。诏书特下，拜臣郎中，寻蒙国恩，除臣洗马。猥以微贱，当侍东宫，非臣陨首所能上报。臣具以表闻，辞不就职。诏书切峻，责臣逋慢；郡县逼迫，催臣上道；州司临门，急于星火。臣欲奉诏奔驰，则刘病日笃，欲苟顺私情，则告诉不许：臣之进退，实为狼狈。

　　伏惟圣朝以孝治天下，凡在故老，犹蒙矜育，况臣孤苦，特为尤甚。且臣少仕伪朝，历职郎署，本图宦达，不矜名节。今臣亡国贱俘，至微至陋，过蒙拔擢，宠命优渥，岂敢盘桓，有所希冀。但以刘日薄西山，气息奄奄，人命危浅，朝不虑夕。臣无祖母，无以至今日，祖母无臣，无以终余年。母、孙二人，更相为命，是以区区不能废远。

　　臣密今年四十有四，祖母今年九十有六，是臣尽节于陛下之日长，报养刘之日短也。乌鸟私情，愿乞终养。臣之辛苦，非独蜀之人士及二州牧伯所见明知，皇天后土实所共鉴。愿陛下矜愍愚诚，听臣微志，庶刘侥幸，保卒余年。臣生当陨首，死当结草。臣不胜犬马怖惧之情，谨拜表以闻。(矜愍 一作：矜悯)

简介 
三國魏元帝（曹奐）景元四年（263年），司馬昭滅蜀，李密淪為亡國之臣。司馬昭之子司馬炎廢魏元帝，史稱“晉武帝”。泰始三年（267年），朝廷採取懷柔政策，極力籠絡蜀漢舊臣，徵召李密為太子洗馬。李密時年44歲，以晉朝“以孝治天下”為口實，以祖母供養無主為由，上《陳情表》以明志，要求暫緩赴任，上表懇辭。

李密早有孝名，據《晉書》本傳記載，李密奉事祖母劉氏“以孝謹聞，劉氏有疾，則涕泣側息，未嘗解衣，飲膳湯藥，必先嚐後進。”武帝覽表，讚嘆说：“密不空有名也”。感動之際，因賜奴婢二人，並令郡縣供應其祖母膳食，密遂得以終養。

南宋謝枋得《文章軌範》引安子順之說：「讀諸葛亮《出師表》不墮淚者不忠，讀李密《陳情表》不墮淚者不孝，讀韓愈《祭十二郎文》不墮淚者不慈。」，此三文遂被並稱為抒情佳篇而傳誦於世。

另見
表 (文體)

中國散文